M'encanta la Fira de Reis\nSí. M'encanta la Fira de Reis. Segurament és una de les fires més antigues de les que se celebren a casa nostra i, actualment, una de les més eclèctiques i variades. L'origen d'aquesta fira és clarament agrícola. El fred del gener tenia el pagès poc enfeinat i li permetia plantar arbres fruiters, refer les vinyes, arreglar les oliveres o els ametllers, ampliar l'hort o fer una feixa nova de presseguers. El gener era el moment ideal per l'intercanvi i el comerç perquè no es perdia cap jornal. Era un bon moment per baixar a la capital i fer fira. Els comerciants vinguts de fora portaven als pagesos de l'Anoia varietats desconegudes d'arbres fruiters, soques ja empeltades, noves tècniques de cultiu, planter, llavor, eines, gàbies pels conills i desinfectant per les pestes de la primavera.\nNo només es compraven plantes. Els més grans recordareu les famoses parades de mantes i cobrellits, en què els "xarlatans" treien del camió i apilaven davant de la concurrència tota classe de mantes i les oferien totes a uns preus molt llaminers: i si se me les queda totes li regalo, a més a més, un coixí i també un cinturó pel seu home i, per ser vostè, senyora, un paquet exclusiu amb quinze pintes de colors variats. Si els homes de pagès baixaven a buscar els arbres, les dones potser tornaven carregades de mantes per passar millor l'hivern. I voltant per la Fira ens ensopegàvem amb aquells artistes que feien funcionar petits aparells màgics que servien per pelar patates i tallar pastanagues o carbassons amb formes impossibles. O feien virgueries amb unes eines que tallaven les rajoles o els vidres com si fossin mantega. O mostraven com netejava les rajoles de casa un aparell alemany que permetia fregar el terra sense gastar aigua ni sabó i que, a més, matava tots els microbis. Molts d'aquests firaires, afortunadament, encara vénen i són capaços de fer-nos badar una bona estona veient-los en acció. En aquestes parades sempre hi ha algú que sentencia: "aquest "aparato" aquí va molt bé, però a casa..."\nLa nostra Fira de Reis ha sabut mantenir aquest caire agrícola originari i, a jutjar per les persones que es veuen circular pel Passeig amb arbres als dits, la venda no deu ser pas dolenta. Això sí, els pagesos de veritat fan els tractes a primera hora del matí. Els que es passegen mudats i amb arbres als dits són ciutadans afeccionats a la jardineria, que tenen la caseta i l'hortet per entretenir-se els caps de setmana. El comerç s'ha d'adaptar a les circumstàncies...\nAmb el temps a la nostra Fira hi han vingut els músics peruans disfressats que venen discos amb les seves cançons autòctones, moltíssims xarcuters, forners i formatgers que venen llangonissa de muntanya, coca de l'Ebre o formatge francès. També hi ha qui ven roba, normalment d'un gust discutible, parades de quincalla i bijuteria artesanal, top mantes, venedors de cassoles i terrissa, gitanos romanesos oferint globus a cada cantonada, parades de plantes medicinals i mel i caramels, xurreries i ametlles garrapinyades i canaris i periquitos, venedors de cassets, de caçadores de pell, d'alfombres i camisetes i bufandes del Barça, del Madrid o del Manchester. Igualada està al món!\nAra bé, la cosa que sempre m'ha meravellat més de la Fira de Reis és que, l'endemà de la nit màgica en què els patges visiten les nostres llars i les omplen de regals per la canalla, encara s'hi pot veure gent -i no pas poca!- que compra joguines.\nVa parir la mare de Déu?\nL'Home de Gebre


L'exposició, que el passat mes de juliol va ser exposada a la Roca London Gallery, va tornar a la ciutat de Barcelona per ser exposada a la Sala Àmbit Cultural d'El Corte Inglés – Portal de l’Àngel. Posteriorment va ser al Palacio Condestable de Pamplona, durant el transcurs de la Setmana de l'Esport Olímpic, i posteriorment va romandre a la Universitat de Navarra. Ara, en el seu retorn a Barcelona, l'exposició podrà veure’s al Frontó Colom, on romandrà fins a mitjan mes de gener.\n“La transformació d'una ciutat olímpica: Barcelona'92”, comissariada per la Fundació Barcelona Olímpica, compta aproximadament amb una vintena de quadres que ens faran recordar com un esdeveniment com uns Jocs Olímpics poden transformar una ciutat. Més enllà de l'esport, existeix un llegat per a les ciutats que perdura en el temps.\nPalacio Condestable de Pamplona


Obertura temporal de l'Espai Jove al carrer Torres Amat de Sallent OnaBages OnaBages\nObertura temporal de l’Espai Jove al carrer Torres Amat de Sallent\nnovembre 14th, 2017 Redacció Notícies, Sallent, SOCIETAT 0 comments\nSallent obre temporalment un nou espai com a punt de trobada i suport pels joves al carrer Torres Amat. Aquest espai provisional s’ha adequat per atendre els joves fins que finalitzin les obres de reforma, que estan duent a terme els alumnes del projecte Turn On, a la Caseta de Contramestres, futur lloc destinat als joves.\nL’activitat a l’espai jove va començar el mes d’octubre. Es tracta d’un lloc on els nois i noies poden fer tallers, trobar informació de tot tipus i rebre consell i ajuda amb els problemes amb què es troben, ja sigui dins l’àmbit educatiu, social o de salut. Al mateix temps, aquest servei vol ser un pont entre els joves i l’Ajuntament de manera que els nois i noies puguin aportar idees i propostes i que aquestes es puguin fer realitat.\nL’espai jove va a càrrec de la dinamitzadora Sílvia Canals, tècnica de joventut de l’Ajuntament de Sallent. L’horari d’atenció és dimarts i dijous de 17:30 h a 19:30 h.\nNext article La Transèquia 2018 ja té data\nPrevious article L'augment de l'atur no arriba a Sallent


martes, 01 diciembre 2020 - 00:18 h\nJoan Pons Torres | Ibiza | 22/01/2020\nDiu Més per Mallorca que durà an es pròxim període de sessions des Parlament una iniciativa per desmilitaritzar sa Unitat Militar d’Emergències (UME) per convertir-la en un cos civil. Es diputat encarregat de sa proposta, Josep Ferrà, va dir que aquesta idea forma part d’un pla per reformar i «modernitzar» es servicis d’emergències de ses Balears. Diu Ferrà: «No es sólo por una cuestión ideológica, que también, sino para equipararla, también en sueldo y pluses a otros funcionarios».\nEncara que es nacionalistes mos vulguen fer creure que ara, de repent, estan a favor de s’equiparació salarial entre cossos i forces de seguretat de s’Estat —quan fins ara se n’han fumat un puro, quan no els han acusat de «forces d’ocupació»—, tots sabem quina és sa vertadera raó que s’amaga darrere aquesta obsessió per desnaturalitzar s’exèrcit. Basta recordar ses declaracions de Miquel Ensenyat d’octubre de l’any passat diguent que «hi ha que redefinir es paper de s’Exèrcit» i que això és «una de ses assignatures pendents de sa democràcia espanyola». Com si Espanya fos un país autoritari o poc democràtic per tenir un exèrcit com tenen totes ses nacions importants en el món.\nFa gràcia veure com es catalanistes despotriquen de sa UME i de s’exèrcit, però en canvi, no diuen ni “pio” des seus adorats Mossos d’Esquadra que acaben de gastar quasi 500.000 € en armament de guerra (fusells d’assalt, cartutxos i pistoles). De fet, un any abans des cop d’Estat de s’1 d’octubre des separatisme català, sa Generalitat de Catalunya des pròfug de sa justícia, Carles Puigdemont, va intentar comprar munició i armes de guerra, uns vuit-cents cinquanta subfusells i fusells d’assalt, i 5,4 millons de cartutxos. Tampoc va badar boca ningú de Més, sinó que encara insisteixen amb sa creació d’una innecessària policia autonòmica balear.\nÉs vergonyós que Miquel Ensenyat diga que redefinir es paper de s’exèrcit siga una assignatura pendent de sa democràcia espanyola. Es nacionalistes no s’enteren de sa pel·lícula. S’exèrcit existeix precisament perquè és un mandat de sa Constitució Espanyola per sa defensa de sa integritat, sa independència i sa soberania de sa nació espanyola. A Espanya, sa sobirania nacional resideix en es poble espanyol, des qual emanen es poders de s’Estat. En altres paraules i perquè ho entenguen es de Més, sa principal funció de s’exèrcit a Espanya és garantir sa llibertat individual i sa seguretat de tots es ciutadans espanyols. Davant s’amenaça des terrorisme yihadista des segle XXI, ¿com volen es de Més que defensem ses nostres vides i ses des nostros fills sense un exèrcit? ¿Amb un tira-xines? ¿Amb una bassetja i una pedra com es nostros antepassats foners?\nSa fòbia de Més contra s’exèrcit té un per què. Lo que els hi cou an es catalanistes és que s’exèrcit duga sa bandereta espanyola en es braç i no sa catalana. Me sap greu per ells, però si no els hi agrada s’hauran d’aguantar, ja que sa Policia Nacional, sa Guàrdia Civil i s’Exèrcit, seguides per sa Monarquia, són ses institucions millor valorades pes ciutadans d’aquesta estimada nació nostra que encara es diu Espanya. I que així siga per molts d’anys.


I quan parlo jo, senyoria? | El Jurista\nI quan parlo jo, senyoria?\n30/10/2014 30/10/2014 0\nPer Victor Muñoz Casalta\nQuin és l’ordre en què es realitza un judici en l’àmbit penal?\nSi no es plantegen qüestions prèvies, el judici s’iniciarà amb l’interrogatori de l’acusat, segurament, n’hauràn sentit a parlar d’aquest breu diàleg a classe de dret processal penal tots aquells que es dediquen a l’exercici de l’advocacia en l’ordre penal. Per a molts d’ells, aquesta explicació es veu finalment corroborada quan realitzen el seu primer judici i comproven que certament, el judici s’inicia amb l’interrogatori de l’acusat.\nNo obstant això, molts dels advocats que a més d’exercir com a penalistes, els agradi estudiar i plantejar-se preguntes que jurídicament els facin reflexionar, es plantejaran la següent qüestió: No es veurà afectat el dret de defensa del nostre client, qui haurà de declarar sense que prèviament ho hagi fet la víctima ni els testimonis i sense que a més s’hagi practicat prova alguna? La resposta es troba més endavant, ja que ara ens centrarem a analitzar l’articulat de la LECrim.\nÉs impossible trobar a la nostra legislació criminal un article que reguli l’interrogatori de l’acusat. Per trobar alguna cosa que s’hi pugui assemblar, hem d’acudir a l’article 688 i ss de la LECrim, però cal tenir cura, ja que no es parla de l’interrogatori de l’acusat, sinó del que es coneix com a “prova de confessió”. L’art. 696 LECrim ens diu: “Si el processat no es confessés culpable del delicte que li anés atribuït a la qualificació, o el seu defensor considerés necessària la continuació del judici, es procedirà a la celebració d’aquest”. Fins aquí tot el “rastre legal” sobre l’interrogatori de l’acusat.\nTenint en compte el caràcter inquisitiu de la nostra norma processal, no estranya doncs que l’interrogatori de l’acusat es produeixi a l’inici del judici, ja que alhora beneficia considerablement tant al Ministeri Públic com a les Acusacions que hi haguessin a la causa.\nFragment de l’interrogatori de part a la pel·lícula “Few Good Men”\nNo obstant, la via que ens obre l’article 701 de la LECrim, resulta molt interessant: “Acte seguit es passarà a la pràctica de les diligències de prova i a l’examen dels testimonis, començant per la qual hagués ofert el Ministeri Fiscal, continuant amb la proposta pels altres actors, i, finalment, amb la dels processats. Les proves de cada part es practicaran segons l’ordre amb que hagin estat proposades en l’escrit corresponent. Els testimonis seran examinats també per l’ordre amb que figurin els seus noms en les llistes. No obstant, el President, podrà alterar aquest ordre a instàncies de part, i àdhuc d’ofici, quan així ho consideri convenient pel major esclariment dels fets o pel més segur descobriment de la veritat.”\nPer tant, de l’article 701 podem extreure dues afirmacions:\n– A l’hora de proposar prova en l’escrit de defensa sol·licitarem l’interrogatori de l’acusat en darrer lloc, i no en primer lloc com habitualment es fa.\n– Malgrat sol·licitar-ho en primer lloc, com a qüestió prèvia (si bé no és una qüestió com a tal) podrem sol·licitar al jutge que alteri l’ordre de declaració de l’acusat, amb la possibilitat, fins i tot, de fer-ho d’ofici.\nAixò és el que a l’actualitat estan realitzant diversos Magistrats i Jutges, entre els quals cal destacar a José Luís Ramírez i Carme Guil, magistrats de l’Audiència Provincial de Barcelona secció 6 i 5 respectivament, els qui aposten per aquest canvi (i a més ho apliquen a la pràctica), aconseguint fins i tot la celebració d’un ple no jurisdiccional de l’AP de Barcelona que es celebrarà en breu i l’objecte de la qual és precisament traslladar al final del judici la declaració de l’acusat.\nEn la meva opinió, el dret de defensa es veu summament perjudicat per aquesta pràctica. No s’ha d’obviar que la nostra legislació processal data del segle XIX i que, com s’ha comentat, té un clar caràcter inquisitiu. D’altra banda, el dret de defensa ve recollit a la nostra norma fonamental, en concret en el seu article 17.3 i 24.2, constituint aquest un dret de l’esfera individual enfront dels poders de l’Estat en l’exercici del Ius Puniendi, i que per tant, ha de prevaldre en el procés penal, mentre que com veiem, preval el principi acusatori. Es plantegen dubtes sobre la postura del Tribunal Constitucional sobre aquest tema, en cas que algun advocat plantegés recurs d’empara per vulneració dels articles anteriorment exposats.\nTot això duu a la conclusió que, per poder procurar la millor defensa al nostre client, s’ha de realitzar el millor interrogatori possible i això únicament podria produir-se si, prèviament a realitzar el mateix, es tingués coneixement del que han declarat víctima i testimonis, així com haver practicat tota la prova, ja que únicament en aquest moment es podrà interrogar a consciència, i aquest, respondre amb picardía.\nTagged: 2014 interrogatori penal processal victor muñoz\tShare


Hi ha estampes que passen rabent, baixen en una estació i en perds el rastre. Perfils que caminen sobre un filferro i els pot fer caure a una banda o a l'altra. L'altre dia una noia que va acabar baixant a la Sagrera sortia d'un centre de menors. “Home, necessitaves un petit escarment però això que te n'hagin tret emmanillada...”, li deia la germana, que l'havia anat a buscar. I amb verb vast la sermonejava: “Però no et tornis a barallar, eh? Quan et diguin alguna cosa, te'n vas.” La noia anunciava la festa que es regalaria: “Per celebrar la meva llibertat. Però no beuré gaire, només ballar, estar amb els amics...”. (Per seguir llegint, vés cap aquí)\nPublicat per Anna Ballbona a 10:44


Mor la xiqueta de nou anys ferida ahir en l’incendi d’un pis a València - À Punt\nMor la xiqueta de nou anys ferida ahir en l’incendi d’un pis a València\nLa menor va patir una parada cardiorespiratòria en ser rescatada pels bombers\nFoto d’arxiu de l’Hospital La Fe de València / GVA\n25 de maig 2022 - 17:21\nLa xiqueta de nou anys que dimarts va resultar ferida en un incendi d’un pis de la plaça de Regino Mas a València ha mort aquest dimecres, segons han confirmat fonts de la Conselleria de Sanitat Universal i Salut Pública.\nLa menor va patir una parada cardiorespiratòria en ser rescatada pels bombers i va ser traslladada a l’hospital amb vida. Tot i això, la menor no ha aconseguit superar les lesions que patia.\nA causa de l’incendi, els equips mèdics també van atendre un home per inhalació de fum i una dona per una crisi d’ansietat, que també van ser traslladats a La Fe. Un d’ells encara està ingressat en el mateix centre hospitalari amb pronòstic reservat.\nL'incendi es va declarar sobre les 19:00 hores en la cuina d'un habitatge situat en el seté pis del número 3 de la plaça Regino Mas, al barri de la Ciutat Fallera, i el foc es va estendre per tota la casa.


El seguiment de l’evolució demogràfica del col·lectiu mèdic és fonamental per tal d’analitzar, entendre i preveure reptes i necessitats, tant dels professionals com del sistema sanitari. Des del CoMB fa temps que som conscients de l’enorme valor que té la informació demogràfica i la seva anàlisi de cara a dissenyar estratègies que ajudin a fer front a les necessitats futures amb les millors condicions.\nEl CoMB ha dedicat esforços a recollir i a analitzar dades dels nostres col·legiats (altes, baixes, especialitats, etc.), gràcies a les quals vam poder alertar l’administració i la societat de la necessitat de prendre decisions estratègiques pel que fa al nombre de metges que el país necessita. Des del CoMB vam posar sobre la taula, per exemple, la necessitat de planificar accions per fer front al relleu generacional dels metges i metgesses de Catalunya en els propers anys.\nÉs la nostra voluntat seguir treballant en aquesta línia, així com compartir i fer pública la informació d’interès que anem generant en aquest àmbit.\n(Setembre 2019) Informe sobre demografia col·legial 2018\n(Setembre 2018) Informe sobre demografia col·legial 2017\n(Abril 2018) Metges i metgesses per especialitat, sexe i edat\n(Juliol 2017) Informe sobre demografia col·legial 2016


Mercat de la cultura > parades > Trama Serveis Culturals\nTrama ofereix un programa d’itineraris urbans i passejades culturals centrat en la història dels barris, les transformacions urbanes i socials, i el patrimoni artístic. De la filosofia oculta sota la fisonomia de la ciutat, passant pels espais de memòria i de creació, fins a les conquestes socials de la ciutadania, els itineraris conviden a pensar i sentir la ciutat d’una altra manera.\nEn contra d’una visió tradicional, complaguda i institucionalitzada de la cultura urbana, de la història de la ciutat i de la funció de l’espai públic, Trama aposta per una mirada renovada, crítica i alternativa de l’entorn.\nTel. 645 379 559 / reserves@tramacultura.org\nwww.tramacultura.org / facebook / twitter\nAmb aquest menú podreu gaudir de quatre places per a qualsevol itinerari programat per Trama. Consulteu els itineraris programats i l'agenda al web de Trama.\nItineraris com Urbanisme i repressió, La ciutat invisible o Dones i espai públic analitzen críticament la relació entre la fisonomia urbana i les estructures de poder. Altres com La Barcelona dels moviments socials o La Rosa de Foc: l'anarquisme a Barcelona rememoren el paper jugat per la ciutadania en front del poder establert. La recuperació de la memòria històrica de la ciutat és present en La recuperació de la Ribera: del 1714 a l'actualitat o Barcelona sota les bombes, i les reflexions en clau d'humor sobre les malícies i els enganys de la marca Barcelona venen de la mà de propostes com De la Vila Olímpica al 22@... poca broma!. Altres com Que comenci l'espectacle! El Paral·lel dels teatres o Sant Antoni & Poble Sec ens apropen al patrimoni artístic de la ciutat des d’una perspectiva popular, fresca i reivindicativa de la creació cultural.\nA més, Trama us obsequia amb 25% de descompte per a qualsevol activitat pròpia (cursos online, tallers, cursos presencials...), no acumulable amb altres promocions.\nCONDICIONS D'ÚS Trama Serveis Culturals\nLa reserva de les places es pot fer a través de l'e-mail reserves@tramacultura.org o bé per telèfon al 645 379 559. Només caldrà que indiqueu els codis que trobareu a la targeta regal.


El Manchester City rep dissabte el Tottenham de Pochettino\n1 min. Barcelona 15/12/2017 15:29\n651x366 Guardiola, segon tècnic a ser escollit el millor de la Premier durant tres mesos consecutius / PREMIER LEAGUE Guardiola, segon tècnic a ser escollit el millor de la Premier durant tres mesos consecutius / PREMIER LEAGUE\nPep Guardiola s'ha convertit en el segon tècnic de la història de la Premier League a ser escollit millor tècnic durant tres mesos consecutius. El tècnic català ha rebut avui el guardó de l'últim novembre acompanyat dels seus ajudants. Cap tècnic ha guanyat aquest premi quatre mesos de manera consecutiva.\nEl City porta 15 victòries seguides, fet inèdit en la història de la Premier, i lidera la Lliga amb un coixí d'11 punts sobre el Manchester United. Al novembre, de fet, el City va guanyar tots els partits.\nAquest cap de setmana el City rep el Tottenham de Mauricio Pochettino (dissabte, 18.30 h) en un dels partits més atractius de la jornada, ja que els 'spurs' brillen a Europa. El Tottenham, amb 31 punts, és quart empatat amb el Liverpool i el sorprenent Burnley.\nEl Manchester United, segon, juga diumenge al camp del West Bromwich Albion, i el Chelsea, rival del Barça, rep el Southampton dissabte (16 h).


El camí del Molí d'en Climent del Club Natació Olot ja és transitableOlot Televisió\nEl camí vora riu des del Molí d’en Climent fins a la piscina de les Tries, a Olot, ja és transitable amb l’actuació que l’equip de govern ha estat portant a terme per recuperar-lo. Ho ha assegurat el regidor de Medi Ambient de l’Ajuntament d’Olot, Josep Guix, a Pentàgon. El regidor també ha valorat al programa d’Olot Televisió algunes campanyes impulsades des de l’àrea.\nLa recuperació del camí vora riu que va del Molí d’en Climent a les instal·lacions del Club Natació d’Olot encara no ha finalitzat. Tot i així, el regidor de Medi Ambient, Josep Guix, ha informat que el pas ja és transitable. La regidoria de Medi Ambient treballa ara en l’avantprojecte del sector urbà del Fluvià entre l’estació d’autobusos i la llar d’infants de les Fonts. Allà hi volen ubicar alguns horts i facilitar l’accés al riu.\nJosep Guix ha recordat que els veïns poden informar a l’Ajuntament fins al mes maig de la ubicació de nius de gavians perquè l’empresa contractada per al control de la població de l’espècie pugui punxar els ous. El regidor de Medi Ambient també ha informat que s’han impulsat campanyes per controlar la població de gats que hi ha a la ciutat. Concretament, s’han realitzat campanyes d’esterilització i d’informació als alimentadors de gats perquè deixin de fer-ho.\nLa regidoria està satisfeta de la resposta a la campanya per millorar la selecció de residus al contenidor d’envasos, a través d’informadors a peu de contenidors. L’àrea de Medi Ambient ha detectat que se selecciona millor arran d’aquesta campanya informativa. També ha detectat un augment en el dipòsit de residus orgànics als contenidors marrons.\n– L’equip de govern d’Olot ha demanat a l’Agència Catalana de l’Aigua la construcció d’una depuradora per a la Vall d’en Bas i les Preses


Actualitzat 18/02/2021 15:27\nAgents de la Guàrdia Civil d'Alacant han alliberat una dona d'origen algerià que feia més d'un any que estava retinguda contra la seva voluntat al garatge d'un habitatge d'Agost, on realitzava tasques domèstiques sense rebre cap sou. La víctima va ser enganyada per venir a Espanya, vivia en condicions "infrahumanes" i estava desnodrida.\nAlliberen una dona explotada després d'un any segrestada\nEls agents han detingut un matrimoni també d'origen algerià com a presumptes autors d'un delicte de tràfic d'éssers humans amb finalitats d'explotació laboral, segons ha informat la policia en un comunicat. Pel que sembla, la víctima havia estat enganyada per venir a Espanya amb la promesa de proporcionar-li un lloc de treball que li ajudés a obtenir un permís de residència, recull Eueropa Press.\nAlliberen una dona després d'un any segrestada i explotada / Europa Press\nLa investigació es va iniciar arran del testimoni d'un ciutadà que va acudir a les autoritats per explicar que una dona estava tancada en contra de la seva voluntat des de feia més d'un any en una casa de la localitat d'Agost. Segons el relat del testimoni, la dona es trobava en greu perill per a la seva salut i la seva seguretat.\nVa ser la dona la que va demanar auxili\nMalgrat la denúncia del testimoni, va ser la dona segrestada la que va aconseguir comunicar-se a través d'Internet amb un familiar, a qui li va explicar el que estava passant, i aquest va iniciar els passos necessaris per demanar auxili.\nFruit de les investigació, la Guàrdia Civil va esbrinar que el matrimoni havia portat la víctima sota engany, aprofitant-se de la seva situació de necessitat i precarietat. Quan va arribar a España li van retirar el passaport i la van tancar al garatge de casa seva.\nUna estança deplorable\nAixí, en unes condicions d'habitabilitat "infrahumanes", el matrimoni va posar un llit i va improvisar un lavabo al garatge. L'estança no comptava amb cap tipus de ventilació i el cablatge de subministrament elèctric de l'habitatge, al descobert, creuava l'estança penjant del sostre i al descobert.\nUna estança en condicions "infrahumanes" / Guàrdia Civil\nEn aquestes circumstàncies els ara detinguts feien treballar la dona sense parar durant els set dies de la setmana, ocupada en les diferents feines de casa. El sou promès mai es va arribar a materialitzar.\nSegons ha detallat la Guàrdia Civil, en comptades ocasions la víctima sortia a l'exterior, però sempre acompanyada per garantir-se que no optés per escapar.\nLa víctima estava desnodrida\nA l'arribada dels agents la víctima presentava un evident estat de desnutrició. En les seves declaracions va afirmar que havia estat tancada durant més d'un any i que, malgrat haver patit diversos desmais a causa de la falta d'aliment, el matrimoni li havia negat sempre ser atesa per un metge.\nA més, va assegurar que l'escassetat de menjar era tal que havia baixat de pes més de 20 quilos.\nUn matrimoni d'empresaris d'origen algerià\nEls presumptes autors són un matrimoni d'empresaris d'origen algerià que resideix per temporades a Espanya. L'home té 50 anys i la dona 44. Durant l'últim any havien viscut de forma continuada a Espanya amb motiu de la pandèmia.\nSe'ls imputen un delicte de tràfic d'éssers humans amb finalitats d'explotació laboral, un delicte de detenció il·legal i un delicte contra els drets dels ciutadans estrangers. Han estat posats a disposició del Jutjat d'Instrucció de Novelda i han quedat en llibertat vigilada, amb càrrecs.\nLa dona alliberada ara es troba en una casa d'acollida en la qual es recupera de l'ocorregut.


DÈRIES: Pastís de taronja i mousse de xocolata negra\nEl pastís d'aniversari del Pere, aquest any xocolata i taronja.\n1 paquet pasta brisa (un altre dia la faré a casa i ja posaré la recepta)\nMelmelada de taronja dolça casolana (o comprada)\n300 gr xocolata negra de cobertura a trossets\n300 ml crema de llet\n75 gr sucre glas\nPosar la crema de llet al foc amb la xocolata i la meitat del sucre, remenar be fins que es desfaci la xocolata.\nPassar-ho a un bol més gran i deixar refredar una mica, llavors afegir el rovells un a un barrejant be amb unes varilles. Deixar refredar, batre de tant en tant i posar a la nevera fins que sigui ben fred.\nMuntar les clares a punt de neu amb la resta del sucre.\nBatre enérgicament amb les varilles la xocolata freda i finalment barrejar amb delicadesa les clares a punt de neu.\nFolrar un motlle prèviament pintat amb mantega, amb la parta brisa. Punxar el fons i coure 10-13'.\nFarcir amb una capa de melmelada de taronja al fons i a sobre la mousse de xocolata negra.\nDeixar a la nevera mínim 2h avanç de servir. Jo el vaig fer el dia anterior.\nPublicat per Montse G a 0:31\nLior 27 de febrer de 2011, a les 11:48\nJa no puc més, t'ho he de dir: Amb aquestes receptes (i tant ben retratades), faries ressucitar un mort de la gana que fas venir. :-)))\nMontse G 27 de febrer de 2011, a les 21:53\nMoltes mercés ! fa il.lusió que el que cuino a casa t'agradi, aquest pastis es smolt fàcil i moooooolt bo ;o)\nLior 28 de febrer de 2011, a les 22:56\nBoníiiissim, no cal que m'ho juris!\nJo la mousse la faig amb mascarpone, res d'original, com la recepta de les tapes de mascarpone, però amb les mesures liberalitzades (els dos pots de formatge els hi poso sencers, però la resta de mesures les faig més o menys igual, menys dolç tot plegat). Sola o amb maduixes o com a farcit i/o cobertura d'un pastís,... Sóc vegetarià-liberal: Res de carn, eh! Però llaminerot... :-))\nMontse G 1 de març de 2011, a les 8:38\nJaja, a partir d'ara en lloc de dir que soc vegetariana "ovolactea" (que sembla una malaltia) dire que soc vegetariana "liberal" ;o)). No la conec la recepta de mousse amb mascarpone, me la passes ? sembla que ha de quedar molt be !\nLior 1 de març de 2011, a les 14:07\nLa recepta que porten les tapes del pot de mascarpone (Galbani):4oo gr. mascarpone, 150 gr. sucre, 200 gr.(unes 10 porcions) de xocolata negra -fondant-, 3 ous -clara i rovell separats-.\nS'han de barrejar els rovells amb el sucre fins que quedi més o menys cremós. S'hi afegeix el formatge, aquí si que ha de quedar una crema homogènia. S'hi afegeixen les clares a punt de neu, amb suavitat perquè quedi la textura de mousse. Aviso, porta formatge, per tant, no et quedarà com la mousse clàssica, sinó com un gelat en aquell punt que no està ni fos ni glaçat-dependrà de les quantitats. Després s'hi afegeix la xocolata fosa –jo ho fair al micro tapada amb paper film i un plat a sota la tassa, un minut i poc, remenar i a partir d’aquí és a on has de controlar-, mira que no hi quedin grumolls, perquè la xocolata calenta amb la crema tebia en pot fer -sempre pots dir que a tu t'agrada amb aquests grumollets ;-)-.\nJo les poso en tassetes de cafè, me'n surten una dotzena, depenent de si escures molt o poc el bol de la barreja...\nLa mateixa barreja, la pots fer servir per fer cobertura de pastissos o farcits amb o sense mermelada. O fer un llit d'aquesta crema amb maduixes a sobre, etc...\nJo no respecto aquestes mesures. Els pots de formatge són de 250 gr, jo hi poso els dos pots sencers. De la barra de xocolata te'n sobraran dues porcions-si n'hi tires més o menys quedarà més lleugera o més espessa. Això si, de sucre n'hi tiro els 150gr. Pel meu gust és més que suficient. Pensa que porta ou cru, sempre a la nevera! Jo en congelo una part. Ja m'explicaràs, és molt fàcil.\nMontse G 1 de març de 2011, a les 16:54\nMerci !! queda apuntada per la propera vegada que faci mousse.


Les Escoles Agràries obren un nou període d'inscripció oferint formació a tots els joves que volen introduir-se al mercat laboral del sector agroalimentari - Notícies de les Borges Blanques i les Garrigues - Ràdio Les Borges 107.1 FM\nLes Escoles Agràries obren un nou període d'inscripció oferint formació a tots els joves que volen introduir-se al mercat laboral del sector agroalimentari\nEnguany, el servei de formació agrària ha posat en marxa 'Som futur', una campanya que vol "donar visibilitat a aquestes entitats educatives i reflectir els valors de la formació professional i del sector agrari i alimentari\nLes Escoles Agràries del Departament d'Agricultura, Ramaderia, Pesca i Alimentació (DARP) de la Generalitat de Catalunya obren un nou període de preinscripcions per al curs 2020-2021 amb la voluntat d'oferir formació a tots aquells joves que volen introduir-se al mercat laboral del sector agroalimentari. Enguany, la preinscripció s'iniciarà el pròxim mes i s'efectuarà telemàticament. Del 2 al 8 de juny es duran a terme les preinscripcions als cicles de grau mitjà de formació professional, i del 10 al 17 de juny als cicles de grau superior.\nLes Escoles Agràries, com la de les Borges Blanques, oferiran 10 cicles formatius de grau mitjà i 11 de grau superior en la modalitat presencial, semipresencial i a distància. En aquest context, enguany el Servei de Formació Agrària ha posat en marxa la iniciativa 'Som futur', una campanya que té l'objectiu de donar visibilitat a aquestes entitats educatives i reflectir les virtuts, les qualitats i els valors de la formació professional i del sector agrari i alimentari.\nSegons el govern, "un altre punt distintiu de les Escoles Agràries és el cost dels cicles formatius, que estan subjectes als preus públics del Departament d'Educació de la Generalitat de Catalunya". A més, aquests centres també "s'han enfocat a potenciar l'empoderament femení al sector. En els últims 10 anys, les matriculacions de dones als cicles formatius de les Escoles Agràries han augmentat un 24,2%".\nAl juny començarà el període d'inscripcions (foto: Escola Agrària de les Borges Blanques).


Molt decebut – Capvespre\nPosted By: Jaume 17 febrer, 2022\nTall a la Meridiana 02/12/ 2019 Foto: Albert Salamé / VWFoto\nNo diré que estigui desanimat però sí profundament decebut. Decebut dels nostres polítics! Esperant cada dia que arribi el momentum, una salvatjada del govern de Madrid que ens faci sortir al carrer al crit de prou!, com la d’ara que se’ns imposa el 25% d’espanyol a les escoles i que la JEC foragita del Parlament un diputat perquè va mantenir uns llaços grocs a la finestra del seu despatx. Però un cop més el govern de la Generalitat es rendeix.\nLa imatge és ben patètica; els mossos d’esquadra –la nostra policia— impedint la manifestació testimonial de l’Avinguda Meridiana! Que trist veure com el nostre Parlament es sotmet a unes decisions absolutament injustes, en lloc de plantar-hi cara, sabent que té al darrere la població.\nI que ridícula l’excusa de la presidenta del Parlament, adduint al fet que els companys del govern la deixaren sola. Com diu molt bé l’amic Josep Costa la desobediència s’exerceix perquè una determinada actuació és injusta, no perquè els companys estiguin d’acord amb tu.\nDecebut, sí, i convençut que la independència la farem la gent.\nSigues el primer en comentar on "Molt decebut"


Reconeixement a Bolvir pel foment de la sostenibilitat - Diari de Girona\nReconeixement a Bolvir pel foment de la sostenibilitat\nddg 05.01.2018 | 23:58\nL'Ajuntament de Bolvir ha rebut com un reconeixement a la seva feina en l'àmbit de la sostenibilitat la menció que li ha fet l'Agència Catalana de Residus per la seva intervenció en la Setmana Europea de la Prevenció dels Residus i la Setmana de la Mobilitat.\nEn aquest sentit, el consistori va portar a terme dues campanyes en paral·lel a altres accions concretes com ara el Mercat de segona mà d'objectes reciclats, amb l'objectiu de mantenir net l'entorn. Aquesta política ha comportat l'atorgament a l'Ajuntament d'un diploma de part de l'Agència de Residus.\nIgualment, també ha rebut un reconeixement del ministeri d'Agricultura, Alimentació i Medi Ambient «per la implicació i el foment de la mobilitat sostenible», segons han explicat des de l'Ajuntament ceretà.\nEn aquest mateix context, l'equip de govern ha recordat que fa uns mesos el municipi va rebre la distinció de tres flors d'honor en el rànquing de Viles Florides de Catalunya.


Els experts nutriocionistes d'EROSKI Consumer responen | Revista | EROSKI CONSUMER\nLes begudes energètiques es van llançar al mercat el 1960 al Japó i no van arribar a Europa fins al 1987. Cada any, les seves vendes augmenten un 10%. Moltes persones les confonen, encara avui, amb les begudes dissenyades per a esportistes, conegudes com a "begudes isotòniques". Les dues tenen punts en comú, com la presència de sucre, però la veritat és que són fàcils de diferenciar. Les begudes energètiques contenen molta cafeïna (entre 70 i 400 mil.ligrams per litre, i de vegades més), també taurina (una substancia -aminoàcid- que el nostre cos fabrica per si mateix) i, en molts casos, vitamines i extractes de plantes. El 2013, l'Autoritat Europea de Seguretat Alimentària (EFSA, en les seves sigles en anglès) va publicar un informe sobre aquestes begudes i va posar en tot moment entre cometes la paraula "energètiques", atès que no hi ha una definició consensuada del concepte "beguda energètica", ni es disposa d'una regulació legislativa de la seva composició. La publicitat d'aquestes begudes insinua que poden "estimular, energitzar o potenciar" els seus consumidors. No obstant això, l'EFSA no permet, des de 2011, que els fabricants d'aquestes begudes els atribueixin la capacitat de millorar el rendiment mental, el temps de reacció, l'alerta o la memòria, o d'"energitzar". Com que no estan exemptes d'efectes secundaris (pitjor qualitat del son, alteracions de la tensió arterial, palpitacions cardíaques, nàusees, vòmits, convulsions), convé minimitzar-ne el consum en el cas d'adults i evitar que els nens o adolescents en prenguin.\nL'Institut Americà per a la Recerca del Càncer (AICR, en les seves sigles en anglès) ha revisat enguany el paper de la soia i els seus derivats (com els batuts de soia o el tofu) en el càncer de mama. Ho ha fet donades les creences errònies que hi ha sobre aquesta qüestió. La més coneguda és la que relaciona el consum de soia amb un suposat increment en el risc de patir càncer de mama. Per a l'AICR, però, els estudis mostren que prendre una quantitat moderada d'aliments elaborats amb soia no augmenta el risc de sofrir aquest càncer o de cap altre tipus. Segons aquesta entitat, diverses recerques indiquen que la soia i els aliments elaborats amb aquesta podrien oferir una protecció modesta contra el càncer de mama (més palesa si el consum es fa des de la infància i l'adolescència). Una altra creença errònia és que les dones que han sobreviscut a un càncer de mama no poden prendre soia o derivats. L'AICR indica que les evidències científiques disponibles no apunten a cap risc per a aquestes dones en cas d'un consum moderat de soia. S'entén "consum moderat" la ingesta diària de fins a tres racions estàndard de derivats de la soia, com ara tofu, batuts de soia o edamame (beines de soia immadures, bullides en aigua amb sal i servides senceres).\nEl que es menja i es beu, tot i raspallar-se les dents sovint i visitar el dentista de forma regular, influeix molt en la salut de les dents. Una dieta equilibrada pot prevenir bona part de les patologies bucals o dentals que sofreix la població espanyola. Una dieta saludable és aquella que es basa en el consum diari i abundant d'aliments d'origen vegetal poc processats. Convé prendre diàriament un mínim de cinc racions de fruites i hortalisses. Els lactis es poden prendre diàriament, encara que el seu consum no ha de desplaçar la resta d'aliments. Quant al peix, s'aconsella consumir-ne entre 2 i 4 racions setmanals, alternant-ne la ingesta amb carns blanques i ous. Les carns vermelles s'han de reservar per a un consum mensual, mentre que els derivats carnis és millor prendre'ls ocasionalment. En tot cas, el principal "enemic dietètic" de les nostres dents és el sucre. Tant el que afegim de forma voluntària com el que és present en aliments com ara dolços, xocolates, gelats, mel, pastissos, galetes, begudes ensucrades i sucs, encara que siguin casolans. Tot i que la fruita fresca conté sucres, el seu efecte sobre la càries és molt inferior al dels sucres que hem esmentat.\nEvitar les dietes "de xoc"\nL'opinió generalitzada de les entitats de referència en la prevenció o el tractament de l'obesitat és que la pèrdua de pes, en cas d'estar indicada, s'ha de produir de forma gradual. Això dóna com a resultat una reducció de pes més gran a llarg termini (que és el veritable objectiu) i en una recuperació inferior del pes perdut, el que es coneix com "efecte io-io". Quan la pèrdua de pes es produeix de forma ràpida amb dietes "de xoc" (amb molt poques calories i, per tant, pocs nutrients) hi ha més possibilitats de perdre massa muscular, determinant per a la salut i per a l'èxit del tractament. Alguns estudis han observat que la pèrdua ràpida de pes pot generar nombrosos trastorns. Segons assenyala NHS Choices, el portal sanitari més gran del Regne Unit (i vinculat al seu Sistema Nacional de Salut), la millor manera d'aconseguir un pes saludable i de mantenir-lo implica un compromís a llarg termini per canviar l'estil de vida, fet que implica seguir una dieta sana i equilibrada i practicar exercici de forma regular.\nTinc el colesterol bastant alt. És un trastorn genètic i, per això, el metge m'ha recomanat que cuidi l'alimentació i que faci exercici abans de medicar-me. De cara al Nadal, m'agradaria menjar pernil, beure vi, menjar carns vermelles i tota mena de dolços. Amb tot, m'arrisco que se'm dispari el colesterol. Podrien dir-me quin és l'aliment més perjudicial?\nEn primer lloc, ha de saber que un document denominat Diagnòstic i tractament de la hipercolesterolèmia familiar a Espanya, consensuat enguany per la Societat Espanyola de Metges d'Atenció Primària, considera que la hipercolesterolèmia familiar (un tipus freqüent d'excés de colesterol per causes genètiques) requereix tractament amb fàrmacs. Sigui com sigui, totes les persones amb el colesterol elevat han de seguir, per a tota la vida, un bon estil de vida que inclogui l'abandonament del tabac, l'exercici físic diari i un patró d'alimentació saludable. Aquest patró d'alimentació no és compatible amb menjar de forma habitual derivats carnis, carn vermella (com el filet), alcohol (com el vi) o aliments superflus (com els dolços). Consumits de forma esporàdica no generaran grans trastorns a mitjà termini, però si en pren de tots en el transcurs del Nadal és més que probable que afectin no solament el seu colesterol, sinó també altres marcadors del risc cardiovascular. En tot cas, els aliments que més poden perjudicar els seus nivells de colesterol, a curt termini, són els derivats carnis (per exemple, els embotits o les viandes fredes), seguits de les carns vermelles. A mitjà i llarg termini, els dolços (sobretot els refrescs) poden incrementar el seu risc d'obesitat i això afectarà de forma negativa els seus nivells de colesterol. La clau consisteix a intentar trobar aliments saludables que li agradin perquè, a poc a poc, el seu paladar s'adapti al seu sabor i acabi gaudint-ne.\nTinc un dubte sobre les fruites: m'agradaria saber si les fruites gebrades tenen tant de sucre com diuen i he llegit per aquí. Al cap i a la fi, encara que se'ls aplica una tècnica culinària de conservació, la matèria primera és fruita i em preguntava si és possible donar-ne als nens. Com que són dolces, les mengen millor. Me les recomanen?\nLes fruites gebrades tenen una quantitat alta de sucre afegit. L'excés de sucre en l'alimentació incrementa de forma notable el risc que els nens pateixin, a curt termini, malalties dentals i, a llarg termini, excés de pes. Les anomenades "malalties bucodentals" no solament se circumscriuen a la càries, sinó també al mal desenvolupament de l'esmalt, a l'erosió dental i a les periodontopaties (procés inflamatori de les genives que ocasiona danys en els teixits de les dents), entre moltes altres malalties. A més de ser molests, aquests trastorns disminueixen la qualitat de vida dels nens perquè influeixen en la seva capacitat d'alimentar-se, en la seva autoestima i, en última instància, en la seva salut en general. Quant a la relació entre excés de pes i sucre ha estat confirmada per una extensa anàlisi publicada al gener de 2012 en la revista British Medical Journal. L'excés de pes és, fins i tot, més greu per a la salut infantil que les malalties bucodentals, ja que incrementa el risc de patir malalties cròniques com la diabetis tipus 2. Tot això li farà comprendre que no és recomanable utilitzar altes quantitats de sucre per a aconseguir que els nens mengin fruita. A més, les fruites gebrades no contenen bona part de les vitamines de la fruita fresca, per la qual cosa no es poden considerar aliments equivalents. El seu consum, en resum, ha de ser ocasional i no substituir cap presa de fruita fresca (sencera). Finalment, resulta molt convenient raspallar-se bé les dents just després de prendre aquests aliments.\nPDF: Fes clic aquí per a Descarregar aquesta informació en PDF (853 Kb) (* Disponible només en castellà)


La regidoria de Gent Gran organitza un nou taller de manualitats — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / La regidoria de Gent Gran organitza un nou taller de manualitats\nLa Regidoria de la Gent Gran de l’Ajuntament de La Seu d’Urgell, que encapçala Teresa Casassas, ha organitzat un nou taller de manualitats dirigit a les persones grans de la ciutat. Els participants podran aprendre tècniques artesanals com la pintura, dibuix, terrissa, entre d’altres modalitats.\nAquest nou taller tindrà lloc tots els dimarts, concretament del 8 de gener al 17 de juny, de les quatre a dos quarts de sis de la tarda, a l’Escola Municipal d’Art que es troba ubicada al centre cultural Les Monges.\nTotes aquelles persones grans que estiguin interessades a participar en aquest nou taller de manualitats, cal que facin les seves inscripcions a l’Oficina d’Atenció Ciutadana (OAC) de l’ajuntament de La Seu d’Urgell del 3 al 14 de desembre. El preu de la inscripció és de 30 euros i caldrà portar també el número de compte bancari. Les places són limitades per ordre d’inscripció.


Prou de matar-nos entre nosaltres que ja ens maten els nostres enemics La República\nProu de matar-nos entre nosaltres que ja ens maten els nostres enemics\nTenen molt clar que van guanyant al veure dividit i mort aquest independentisme en una situació de guerra civil que supera el que va dir Aznar.\nJoan Puig 06/12/2020\nEls errors no poden ser cap excusa per insultar-nos, matar-nos i dividir-nos entre nosaltres. Això és exactament el que volen els nostres enemics, es diguin com es diguin. Siguin els xenòfobs de Manuel Valls, que van donar el vot decisiu per fer alcaldessa a Ada Colau; sigui l’alcaldessa mateixa, que mai no ha renegat d’aquest vot ni tan sols quan s’ha comprovat que no va ser gratuït; sigui el govern més progressista de la història del PSOE i Podemos, amb el vistiplau de Catalunya en Comú, que no ha mogut ni un dit per evitar la repressió, que ha retardat qualsevol mesura que deixi en llibertat els presos polítics i que ha incrementat la repressió a la vegada que blanqueja el feixisme militar i judicial.\nProu de banalitzar el feixisme. Per aquest mateix motiu, s’ha de considerar “terrorista” als que es van reunir amb Terra Lliure o ETA per acabar amb la violència? O portar personatges de l’extrema dreta a programes de televisió? Si algú és innocent que llenci la primera pedra, però el que queda clar que una guerra civil independentista és el pitjor que ens podria passar.\nSi a Catalunya tenim un problema amb partits, com el FNC o altres, què hi ha millor que parlar-hi? O com pensem fer-ho per evitar aquesta mena d’actituds que no volem a la República Catalana? Que tot això faci que els polítics independentistes entrin en una guerra civil salvatge i sense cap capacitat de diàleg és una vergonya. Mentre nosaltres ens matem, els nostres enemics de veritat aprofiten per rematar-nos, i sobretot es fan un fart de riure veient la incapacitat dels líders independentistes per posar-se d’acord.\nQue el meu amic Joan Tardà sigui insultat no vol dir que l’independentisme ha de dividir-se. Jo sóc el primer que condemno els insults en política, que n’he patit un munt, i no només insults sinó també càstigs polítics motivats per parlar clar sempre i això no m’impedeix en absolut seguir creient que sense unitat independentista no podrem guanyar.\nL’estat profund, les clavegueres, són responsabilitat del Gobierno i, si aquest Gobierno és incapaç d’exercir-ne un control democràtic, la responsabilitat és únicament seva i no pas dels independentistes, que vam àmpliament i democràticament guanyar el referèndum de l’1-0.\nEspanya juga sense pietat amb la vida dels presos polítics, ho veiem cada dia: ni amnistia, ni abolició de la sedició i com a molt un indult que arribarà després de fer-nos pixar sang. Són uns sàdics, siguin del PP, del PSOE o de Podemos i Comuns: ens volen submisos i espanyols i qui trenqui aquest relat patirà.\nO els líders independentistes fan callar tots aquests “hiperventilats” que atien la guerra civil independentista i recuperem una unitat d’acció o serem liquidats per la via policial, jurídica i econòmica. La classe política ens ha de parlar clar: no perdem el temps recollint signatures per la llei d’amnistia, que mai no serà aprovada, i preparem-nos per guanyar l’embat amb l’estat.\nEl feixisme està impregnat dins del mateix govern espanyol. No és cap afirmació gratuïta que es demostra quan el blanqueja i l’utilitza per acabar amb l’independentisme democràtic. Tenen molt clar que van guanyant al veure dividit i mort aquest independentisme en una situació de guerra civil que supera el que va dir Aznar.


Llista de monuments de l'Àmbit Metropolità de Barcelona - Viquipèdia, l'enciclopèdia lliure\nLlista de monuments de l'Àmbit Metropolità de Barcelona inclosos en l'Inventari del Patrimoni Arquitectònic Català per l'àmbit funcional territorial Metropolità. Inclou els inscrits en el Registre de Béns Culturals d'Interès Nacional (BCIN) amb una classificació arquitectònica, els Béns Culturals d'Interès Local (BCIL) immobles i la resta de béns arquitectònics integrants del patrimoni cultural català.\nL'any 2009, l'àmbit Metropolità tenia 376 béns culturals d'interès nacional, entre ells 348 monuments històrics, 9 conjunts històrics, 2 llocs històrics i 1 jardí històric, a més de les zones arqueològiques i paleontològiques.\nEstà protegit com a jardí històric el Parc de la Ciutadella i com a llocs històrics el Fossar de les Moreres i zones de la vila de Sitges.\nLes llistes estan dividides per comarques, desglossades en llistes municipals en els casos més estesos i per districtes o barris en els casos de Barcelona i Mataró. S'inclouen les comarques de l'Alt Penedès i Garraf que per llei del 14 de juliol del 2010 passaran al nou àmbit territorial del Penedès, pendent de constituir.\nObtingut de «https://ca.wikipedia.org/w/index.php?title=Llista_de_monuments_de_l%27Àmbit_Metropolità_de_Barcelona&oldid=24255607»\nLlistes de monuments de l'Àmbit Metropolità de Barcelona\nLa pàgina va ser modificada per darrera vegada el 25 jul 2020 a les 13:52.


Salut ha notificat una mort més a causa de la malaltia\nSanitaris de l'hospital Son Espases protegint una companya del coronavirus. ISAAC BUJ\nPalmaLa Conselleria de Salut ha comunicat aquest dimecres que en les darreres 24 hores s'han detectat 66 nous casos de coronavirus a les Balears. A més, el Govern ha notificat una mort més a causa de la malaltia, que eleva a 950 les víctimes a l'Arxipèlag des de l'inici de la pandèmia. La taxa de positivitat en les proves diagnòstiques ha estat d'un 2,14%.\nPer altra banda, el nombre de casos actius continua davallant. Salut ha informat que actualment se'n registren 1.732 (85 menys que ahir). La situació als hospitals illencs també es manté estable i les xifres no han canviat gaire respecte d'aquest dilluns. Així, en aquest moments atenen 107 persones infectades a planta (dues més que ahir) i 43 a l'UCI (dues menys). A més, les unitats de crítics es mantenen en risc mitjà, amb una ocupació de llits destinats a persones en estat greu pel covid-19 d'un 12,61%. L'Atenció Primària fa el seguiment de 1.731 illencs (15 casos menys que aquest dilluns).\nQuant a la situació a les residències de gent gran, actualment hi ha 49 usuaris amb el contagi actiu i 20 treballadors amb diagnòstic confirmat. A més, els centres de la Bonanova i Borenco a Mallorca, i Cas Serres a Eivissa són les tres residències afectades per brots. Per altra banda, entre els professionals del Servei de Salut, 27 sanitaris continuen amb infecció activa i 63 estan aïllats (entre ells, els positius).\nGairebé un 80% de la població diana ja està immunitzat\nLa campanya de vacunació continua a ritme lent a les Balears. No obstant això, Salut ha assenyalat que actualment el 81,57% de la població diana ha rebut almenys una dosi i el 79,04% té la pauta completa. Fins ara, el Servei de Salut ha administrat 1.569.890 vaccins a les Illes.


La plataforma "Som lo que sembrem" serà a ECO-SÍ - Jornal.cat\nLa plataforma "Som lo que sembrem" serà a ECO-SÍ\nPresenta noves campanyes per a declarar municipis, establiments i institucions lliures de transgènics\nDijous, 11 de desembre de 2008 | 00:10 h\nDesprés d'haver presentat al Parlament 106.000 signatures captades arreu del territori recolzant la Iniciativa Popular Legislativa, la Plataforma Som lo que sembrem resta pendent del resultat de les esmenes a la totalitat que seran debatudes en breu al Parlament. Mentre tant, l'organització segueix amb les campanyes per a declarar el territori lliure de transgènics. Aprofitant la fira ecològica serà aquest cap de setmana a Girona per a la presentació de dues noves campanyes.\nUna d’elles és la promoure les adhesions a declarar zones lliures de transgènics: municipis, establiments, explotacions agrícoles, altres institucions... De moment, al Principat són ja 57 municipis que han aprovat mocions en aquest sentit i 3 comarques.\nEl moviment també s'expandeix a Europa on ja més de 3.400 municipis, 4.500 zones i 170 regions s'auto declaren lliures de transgènics.\nL’altra campanya és la sembra de panís ecològic , per tal de posar en evidència la contaminació que s’està produint. De les 10.015 Ha de blat de moro conreades a Girona, 4.155 són d'alguna variant transgènica, el que representa un 41% del total sembrat. Mentre que en el conjunt de Catalunya el percentatge arriba al 20% de les gairebé 20.000 Ha de blat de moro transgènic.


HÒSTIA-TERÀPIA | Jacint Casademont\ntags: filosofia, hòstia, teràpia\nFart de teràpies natural que no porten enlloc? Cansat de meditacions, postures rares i encensos d’olors extravagants? No busquis més, per fi una manera sana i natural de resoldre els teus problemes vitals, i estalviar-te un calerons en calefacció.\nLa hòstia-teràpia és una manera única de connectar amb tu mateix. Aquesta tractament revolucionari sorgeix dels inicis del temps amb una alta efectivitat. Ja els nostres avís en feien ús, però al llarg del temps ha anat perdent seguidors. És ara quan el lliure pensador i amant de les croquetes Jacint Botifler Casademont ha fet un treball d’investigació a Google i ha recuperat aquesta sana tradició. Així ens ho explica en una entrevista que va concedir a la revista “Muscle and boobs”:\n“Recordo com el meu avi repetia sempre la frase “una hòstia a temps ho arregla tot” (…) Recordo que quan era petit i estava inquiet el meu pare em fotia un bolet. (…) també hi pots ficar un xic de farina i la salsa es torna més espessa…(…) Després de plorar una estona em quedava ben a gust, i el meu pare també…(…) No entenc com es va poder perdre una tradició tan arrelada, es hora de tornar al orígens.”\nAra, en Jacint, ha obert diversos centres per tot Vilafant on imparteix les seves ensenyances. En les seves classes els participants ocupen els dos rols, el de catcher i pitcher. El pitcher obre el palmell de la seva mà, agafa distància i deixa impactar sonorament la gardela en la cara del catcher. Després s’intercanvien els rols successivament.\n“Hi ha gent que diu que és un mètode violent. I els nazisme no ho era, dic jo?”– es pregunta un dels assistents- “Amb això vull dir, la veritat fa mal, però una bona bufa et treu la tontería quan la reps i et fa sentir un puto amo quan la dónes.”\nPerò no només es tracta d’un intercanvi de cops aquest mètode tradicional. Durant els curs també s’aprenent més d’un centenar de renecs i insults, quan i com utilitzar maneres altives i com descobrir i atacar els punts febles de la psique dels altres.\n“No va ser fàcil tirar endavant aquest projecte” assegura en Jacint. “Al principi els del banc no li veien sortida a tot plegat i es negaven a donar-me un crèdit per finançar-lo. Em vaig oferir a fer-lis una demostració pràctica allà mateix i la cosa va canviar ràpidament”\nEn aquest moment ja es pensa en obrir un seguit d’escoles per tot l’Estat per difondre la paraula de la hòstia ben donada. Li seguirem la pista de ben aprop, intentant no rebre, això sí.\nfrom → j. botifler casademont, vida i obra\n← El més llegit\npacks LA VIDA ÉS MERDA →


Els nostres clients - Ontranslation\nEls nostres clientsOntranslation2019-06-07T10:44:40+02:00\nComptem amb els millors clients\nEls nostres clients serien l’orgull de qualsevol agència de traducció. Empreses de referència en àmbits tan diversos com la biotecnologia, el turisme o el sector jurídic que ens fan créixer dia a dia com a professionals. Nosaltres els proporcionem els nostres serveis i els donem solucions a les seves necessitats comunicatives, però ells també deixen la seva empremta a la nostra feina.\nAquí us presentem els àmbits d’especialització en els quals treballem i alguns clients que s’hi agrupen dins de cadascun:\nEl turisme i l’hostaleria són un dels motors del nostre país. Tenim una àmplia experiència en traducció de llocs web d’hotels, en la traducció i revisió de newsletters promocionals i en la traducció de cartes de restaurant.\nLa biotecnologia és un sector que presenta un immens potencial en el nostre país. Nosaltres ajudem els nostres clients a posicionar-se en el mercat a través de la traducció de catàlegs de productes, la traducció d’informes especialitzats o la traducció de notícies pròpies del sector.\nLa indústria és un dels sectors que presenta una major especificitat tècnica i temàtica, per això han comptat amb els nostres serveis per traduir dossiers, manuals d’ús o especificacions tècniques.\nLa traducció jurídica s’alça com una especialitat en si mateixa. Per aquest sector hem traduït, entre d’altres, certificats de matrimoni, contractes de prestació de serveis, contractes d’arrendament, sentències, documents notarials o declaracions.\nEl sector internacional por excel·lència. Hem col·laborat en la internacionalització d’un gran nombre de botigues online, proporcionant els nostres serveis de localització, redacció SEO i atenció al client localitzada.\nAgències de comunicació:\nLa comunicació s’estableix com a base pel correcte funcionament de tot. Nosaltres hi contribuïm amb la traducció de continguts per a xarxes socials, la traducció de campanyes de màrqueting, i molt més.\nEl sector urbanístic i immobiliari ha estat un dels gegants del nostre país. Per aquest àmbit hem realitzat la traducció de fitxes d’immobles, la traducció de llocs webs especialitzats o la traducció d’informes per a projectes de construcció o rehabilitació d’immobles.\nEl sector transitari és clau pel correcte desenvolupament de qualsevol empresa. Tenim clients destacats dins d’aquest sector pels quals hem realitzat la localització dels seus llocs web, la traducció de les seves campanyes de promoció o la traducció de les especificacions dels seus serveis.\nL’àmbit institucional és un dels grans creadors d’informació. Per això la nostra feina amb institucions de diversos perfils és constant. Durant aquesta feina amb institucions hem dut a terme traduccions d’informes, la traducció de cartes institucionals, la traducció de programes culturals o la traducció del contingut informatiu d’exposicions de tot tipus.


Barcelona Dragons Triathlon: Stage i mes competis\nStage i mes competis\nAquest capdesetmana ha estat molt intens a nivell de competicions d'alguns del membres del club però no podem passar per alt el fantàstic stage que s'ha celebrat a Rialb. Ara intentarem anomenar-les totes però us recordem que si voleu enviar algun resum de les proves que feu estarem encantats de publicar-ho.\n3 dies de triatló i bon rotllo a Rialb amb unes activitats organitzades per www.lapicatrips.com conjuntament amb els Bcn Dragons on 30 Dragons/es ens ho vam passar d'allò més be.\nDivendres just arribar i sopar es va realitzar una cursa d'orientació per parelles on l'objectiu era trobar 9 fites col.locades al voltant del pantà enmig de la foscor. Els guanyadors van ser dos equips, amb un empat de punt: la Bea i el Borja Barenys i sorprenentment la Sheila i la Judith. Moltes felicitats aquests 4 cracks de l'orientació.\nDissabte natació al pantà en dejú fent un circuit d'una volta de 750 metres o dues i on cadascú es va adaptar com millor va poder al medi. Bonissima experiencia on es va demostrar que el Martí es un fora borda quan es posa el neopré.\nDesprés de l'esmorzar sortida en bici de 53 kms o 85kms amb força desnivell però unes vistes increibles i unes carreteres fantàstiques sense gens de trànsit per poder rodar tranquilament. Felicitar a la Sheila i l'Ana Pazos per el super debut sortint en bici de carretera que es van cascar i agraïr a l' Usk Tim acompanyar-nos en l'activitat.\nDinar i clinic de coaching esportiu respecte com afrontar els nostres reptes i gestionar els objectius que ens proposem cada temporada. La Marta ens va ensenyar que la "ment" també s'entrena, i a vegades molt mes que el cos. Gràcies.\nTarda de running pel camí del Dolmen, 8 kms per terrenys d'asfalt i pista quan les cames ja no responien massa però el bon rotllo encara estava present.\nI per acabar l'intens dia....sopar, festeta, gintonics i musica gràcies a Dj Radu\nDiumenge el dia va començar amb mes relax (esmorzar tranquil, solet, partit de futbito i volley) però això no anava a acabar així perque ens esperava: 1er TRIATLÓ SPRINT BCNDRAGONS.\nAquest va consistir en una sortida unica per fer una natació al pantà de 750 metres, una transició no massa ràpida, 20 kms trencacames pel camí perimetral fins la carretera de Ponts, una T2 molt més agil i 5kms de running per asfalt fins el Dolmen, participant practicament la totalitat dels assistents, incloent un equip de relleus format per Borjita, Carles i Laura.\nEl podium que serà recordat a l'història del club com el primer triatló-dragó va estar composat per:\ncategoria masculina: Sandro, l'aleman de Ponts i Pau\ncategoria femenina: Lidia, Bastús i el trio de femines (Bea-Isa-Judith)\nLes jornades van finalitzar amb una fantàstica fideuà i un sorteig entre el socis de material esportiu del club i dels patrocinadors.\nGràcies a tots per l'assistència i especialment als nostres col.laboradors per fer possible aquest stage. L'any vinent mes!\nAra intentarem citar la resta d'activitats del finde:\nLa Manu el dia del seu aniversari va realitzar la cursa de muntanya de 26kms Berga-Rasos-Berga i 3600 metres de desnivell.\nL'Ana Pozo i en Sergi van realitzar la Travessia del Montseny en 8hores amb 46kms i 5200 de desnivell acumulat. Moltes felicitats\nL'Anton va realitzar la "Puertos de la Ribagorza" una important marxa cicloturista www.puertosribagorza.com\nI saltant de continent el nostre Frijo va pujar al podi fent la travessia de Cancun a la Isla Mujeres en el "cruce por la libre"www.nadoporlalibrecancun.com. Moltes felicitats!\nEtiquetes de comentaris: Competició, Entrenaments, Stage


Encuentra aquí información de Europa, Europa; Agnieszka Holland para tu escuela ¡Entra ya! | Rincón del Vago\nEuropa, Europa; Agnieszka Holland\nCine. Cinematografía. Holocausto nazi. Familia. Persecución. Drama histórico. Segunda Guerra Mundial. Protagonista\n1. Creus que actua malament el protagonista? Per què?\nSegons des del punt de vista que es mira es pot dir que actua bé o malament. Del punt de vista moral no actua correctament ja que el que va en contra de les seves creençes i dels seus pensaments. També es pot dir que actua bé si ens fixem en que ho fa per sobreviure.\nEl protagonista pot viure com un jueu amb la por al cos, sense saber què li pot passar el dia de demà. Però té la oportunitat de fer-se passar per un alemany i l'aprofita ja que abans que la moralitat, jo crec, que en una situació de vida o mort, sempre es pensa abans en salvar la pell.\nEn Sally mostra remordiments de consciència en alguns moments, ell sap que no està actuant de la millor manera ni la més heroica.\nPer exemple quan és a l'orfenat comunista escriu una redacció en contra de la religió i de déu. Un noi hi està en contra però ell segueix en la seva posició i no li fa costat tot i que va en contra de les seves idees.\nHi ha un moment en que se sent molt desorientat, no sap ben bé qui són els seus amics i els enemics. A més no entén perquè el tracten tan bé a ell i als altres jueus no. Aquest fet el porta a actuar de forma immoral. Per exemple, quan veu les dos jueus penjats, al principi li fa molt de mal i després reacciona i els crema la casa induït per un company seu.\nQuan és a l'escola nazi una nit somia que torna a casa. Duu un vestit nazi i la seva família fa com si no hi fos. El seu germà té tota la cara embenada. El posen dins d'un armari amb un altre home jueu que al principi no coneix de res però després es converteix en el seu vell amic de la guerra quan feia de soldat. Es desperta suant i cridant. Segurament aquest malson li han provocat els remordiments, sap que actua malament però no necessita fer-ho per continuar viu.\n2. Què és el que t'ha impressionat més?\nTot m'ha impressionat molt però hi ha hagut escenes que m'han quedat gravades. M'ha semblat molt impactant el fet que prenguin el protagonista per un alemany només perquè parla molt bé l'idioma i també parla rus. Durant la pel·lícula es mostra com ensenyen a reconèixer els jueus (pel físic) i en aquest cas es veu com la teoria que tenen no va en lloc ja que no poden veure a simple vista que és jueu. En la meva opinió no existeixen les races que ens diferenciïn, tots som humans i encara que tinguem trets físics o psicològics diferents tenim els mateixos drets.\nUna altra escena que també m'ha marcat molt és quan decideix treure el fil del prepuci perquè pensa que així serà com els altres i no podran descobrir-lo. Més endavant pateix molt perquè ho té infectat, s'ho ha de tornar a cosir i veu que està atrapat en el seu cos i no podrà canviar res. Deu ser molt dur haver de mentir per sobreviure, i estar sempre pendent de no ser descobert per una marca que portaràs tota la vida. Diverses vegades ha d'escapar per salvar la pell; quan els fan la revisió mèdica, quan està a punt de fer l'amor amb la Leni, etc.\nDesprés, l'escena en que la parella va caminant i es troba un cementiri jueu, també és força impressionant. Està ple de tombes jueves, posades desordenadament, com si no tinguessin importància. N'hi ha moltíssimes. I la noia comença a insultar els jueus i a parlar d'ells amb despreci. Diu que són mala gent que els roben els diners i que van matar el seu pare. En realitat això ho diu perquè des de petita li han ensenyat així, a sentir-se com la millor raça i a odiar les altres. Jo crec que si la noia pensés una mica, no podria justificar les seves paraules i hauria d'admetre que s'equivoca.\n3. Comenta els sistemes educatius dels dos règims polítics.\nEl primer sistema educatiu en que està en Sally és el comunista. Bàsicament els ensenyen que Déu no existeix i que la burgesia i el clergat són culpables de la ignorància dels proletaris i que d'aquesta manera poden fomentar les supersticions religioses. També estan a favor de la revolució i tenen com a ídols Lenin i Stalin.\nHi ha un noi que exposa les seves idees a favor de la religió i alguns companys s'hi afegeixen. Penso que els professors actuen incorrectament quan els desprecien i els humilien ja que tothom hauria de ser lliure de pensar i creure en el que volgués.\nEn Sally és creient, per tan per actuar moralment hauria d'haver-s'hi unit i defensat els seus principis, però no ho fa per quedar bé.\nEl segon sistema en que hi és present és el nazi. Una de les coses que els ensenyen és a reconèixer un jueu. Els diuen que tenen la sang diferent, el front més alt, el nas aguilenc, una mirada astuta mai directa als ulls, que fan gestos exagerats i que quan menys t'ho esperes et claven la punyalada per l'esquena. Defineixen l'home de la raça ària com una persona perfecta: intel·ligent i guapa, d'ulls clars i cabells rossos.\nEl professor, per demostrar aquesta teoria als alumnes, fa sortir en Sally a la tarima. Li pren mides del cap, li mira els ulls, etc. Ell té por que vegi que és jueu però la conclusió que en treu és que el noi és de pura raça ària. Realment si aquesta teoria tingués sentit haurien reconegut que el protagonista és jueu. Això ens fa veure que els alemanys lluitaven contra els jueus sense cap teoria real, sense cap motiu vàlid, volien aconseguir el poder i inventaven qualsevol excusa per fer-ho.\nEn els dos sistemes es reconeix la lluita per defensar els seus ideals, encara que hagi de ser a la força. Sovint l'actitud de voler convèncer la gent els fa actuar immoralment.\n4. Què penses de l'Holocaust?\nLa paraula Holocaust prové del grec: holo, “total” i caust, “cremat”. Originalment aquest terme feia referència a un ritu religiós en el qual s'incinerava una ofrena. En l'actualitat s'utilitza per parlar de grans desastres humans, però com a nom propi es refereix a l'extermini dels jueus.\nLa culpa de l'Holocaust no només la té Hitler, que va legalitzar les idees racistes i els mitjans necessaris per la exterminació dels jueus. També és cosa dels qui les complien, que en un principi ho feien per voluntat pròpia. Moltes persones van ser utilitzades com conillets d'índies per experimentar amb elles i van ser torturades terriblement. A mi em sembla que tan per la part dels que manaven com la dels que obeïen, actuaven de forma immoral. No van respectar els drets de les persones i van construir teories irracionals, sense cap sentit, imposades per la força.\nCrec que el fi no justifica els mitjans. Els alemanys volien aconseguir fer fora els jueus i treure'ls el poder econòmic i van escollir fer-ho exterminant-los. Podrien haver escollit una altra manera de fer-ho: intentar guanyar poder econòmic de forma legal, etc. Tampoc crec que sigui moral el fi que volien aconseguir ja que s'ha d'aprendre a conviure i respectar les diferents cultures i religions perquè sinó estaríem sempre en guerra. S'hi haguessin sigut més tolerants no hauria passat tot això, els problemes sempre es poden solucionar parlant i tractant-ne amb la gent. La capacitat de racionalitat que tenim els humans ens diferencia dels animals, i en l'Holocaust els nazis van demostrar que no la van utilitzar i que van actuar com si fossin éssers irracionals.\n5. Què és el que t'ha agradat més de la pel·lícula? Per què?\nEn general la pel·lícula m'ha agradat perquè tracta d'un tema que crec interessant conèixer, ja que encara que siguin uns fets horribles són part de la nostra història. És important que tinguem present aquests fets per tal que no es pugui repetir mai una barbàrie com aquesta. Hem de ser conscients també, del dolor que va patir un grup molt gran de persones, famílies senceres, pobles, etc. sense cap motiu racional.\nM'ha agradat que malgrat la guerra hi ha persones que no deixen de demostrar els seus valors, de solidaritat, de tolerància, de respecte, etc. Aquest és el cas de la reacció, tan de l'amic que té en Sally quan fa de soldat com la de la mare de la Leni quan descobreixen que és jueu. En comptes de matar-lo o delatar-lo li fan costat i demostren que no tots els alemanys tenen aquesta mentalitat nazi. Sovint quan pensem en els alemanys d'aquella època els relacionem amb el nazisme, però no tots n'eren partidaris. Molts alemanys van ajudar als jueus a amagar-se i a sobreviure, però també vivien amb la por al cos perquè si eren descoberts els mataven a tots.\nCrec que la pel·lícula està ben ambientada i reflexa bé la situació a Europa durant la Segona Guerra Mundial. En moltes situacions s'expressa tan el pànic i la por, la misèria i la fam, el dolor, etc. dels jueus que eren perseguits, com l'odi que sentien els nazis i la duresa amb que tractaven als que creien inferiors a ells.


Avantguarda.cat | L'Església a favor del dret humà d'autodeterminació dels pobles\n827 Visites 0 Comentaris\nL'Església a favor del dret humà d'autodeterminació dels pobles\nDeclaració Universal dels Drets Humans i Doctrina Social de l'Església són les dues sòlides columnes en que, des d'unes perspectiva cívica i cristiana, es basa el dret d'autodeterminació dels pobles. Aquest temàtica és tractada en la segona part de l'article "Viacrucis en la Catalunya del segle XXI" publicat al número 260 de "Qüestions de vida cristiana".\nDia 1 d’octubre del 2017. De l’homilia del P. Josep-Miquel Bausset. “Posem davant Déu, en aquests moments que viu Catalunya, els nostres goigs i les nostres esperances, els nostres desigs, les nostres angoixes, les nostres il·lusions, les nostres tristors i l’anhel de llibertat i de pau que tots portem al cor (...) Els cristians hem de defensar “la realitat nacional de Catalunya, afaiçonada al llarg de mil anys d’història”, com afirmen els documents episcopals, ‘Arrels cristianes de Catalunya’ i ‘Al servei del nostre poble’, on els nostres pastors reclamaven per al nostre país ‘l’aplicació de la doctrina del magisteri eclesial’, perquè siguin reconeguts, promoguts i respectats ‘els drets i els valors culturals de les minories ètniques’. Uns drets, com diuen aquests documents, que ‘de cap manera no poden, ser perseguits, destruïts o assimilats a una altra cultura majoritària’ (...) Per això el passat 11 de maig, la Conferència Episcopal Tarraconense demanava que fossin ‘escoltades les legítimes aspiracions del poble català’. Els cristians catalans tenim el dret i el deure de construir el futur del nostre país d’una manera cívica, democràtica i pacífica, tal com ho reconeix la Doctrina Social de l’Església, com quan el papa Joan Pau II, el 5 d’octubre de 1995, a l’ONU, afirmava: ‘Per tots els mitjans que disposeu, vetlleu per aquesta sobirania que posseeix cada nació en virtut de la pròpia cultura. Ningú (ni un Estat, ni cap altra nació, ni cap organització internacional) no està legitimat a afirmar que una determinada nació no és digna d’existir’. L’Església no pot caure en partidismes, però tampoc no pot ser neutral, ja que ha d’estar a favor de ‘la pau, les llibertats d’expressió democràtiques i el respecte als drets del nostre poble’ (Nota dels abats de Montserrat i de Poblet, 21 de setembre de 2017). Els cristians catalans hem de viure el moment present amb esperança i un ferm compromís per construir una societat més justa i més d’acord amb l’Evangeli, on la democràcia acabi sempre guanyant les pors o les amenaces, on la força mai no venci les idees i apostar sempre per la força de la raó i no per la raó de la força.\nDia 29 d’octubre del 2017. De l’homilia del P. Bernabé Dalmau. “És oportuna avui una paraula d'encoratjament, encara que sigui difícil, davant el desencís amb què gran part del nostre poble viu el moment present. Aquestes darreres setmanes molts hem transcorregut el dia a dia amb preocupació, i ara cal esforçar-nos per mantenir la serenitat. Fa anys que sentíem un clamor àmpliament estès a favor de poder exercir el dret a decidir. Aquest clamor no ha obtingut, a diferència d'altres països de llarga tradició democràtica, la resposta desitjable per part del govern de l'Estat. Les coses han anat com han anat, i tot aquest octubre hem desitjat que la diversitat de parers no impedís trobar la millor sortida sense que ningú en resultés humiliat. Tingui les conviccions polítiques que tingui, ¿qui de nosaltres, cristians, no ha sentit alhora esglai i misericòrdia per les persones víctimes de càrregues policials, pels presos polítics, per la gent que ha vist que les amenaces esdevenen ara objecte de venjança? La nostra gent és pacífica i vol continuar essent-ho. Fa anys que ho mostra als carrers i opta per la no violència. Moltes persones, sense ser creients, també farien seva la recomanació dels nostres bisbes, el passat mes de maig, ‘a afirmar la realitat nacional de Catalunya i a reclamar de tots els ciutadans l'esperit de pacte i d'entesa que conforma el nostre tarannà més característic, a reclamar el camí del diàleg i l'entesa entre totes les parts interessades a fi d'assolir solucions justes i estables, que fomentin la solidaritat i la fraternitat’. I afegien els bisbes, "creiem humilment que convé que siguin escoltades les legítimes aspiracions del poble català, per tal que sigui estimada i valorada la seva singularitat nacional’ (11 maig 2017). Aquesta singularitat ha estat ara menyspreada. Com a cristians, amb quines eines hem de treballar en el futur? Es redueixen a una: per molt que ens costi, ens hem d'esforçar per treure del cor de cadascú tota rancúnia i odi, i així practicar el doble manament d'estimar Déu i el proïsme. Com a ciutadans hem de defensar les legítimes aspiracions mantenint la calma i la no violència com hem fet fins ara, no sucumbint a tornar-nos-hi davant les provocacions. Perquè, per dir-ho en una paraula: ens ho poden prendre tot, però mai no ens hem de deixar prendre la pau, el civisme, la dignitat. Com a creients i catalans”.


Obertes les inscripcions per al Casal d'Estiu de la Seu — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Obertes les inscripcions per al Casal d'Estiu de la Seu\nObertes les inscripcions per al Casal d'Estiu de la Seu\nEl tràmit es pot fer a través de l'Ajuntament tant de manera presencial com des del web municipal. Com a novetat enguany s'ofereix l'opció de fer torns setmanals\nCasal d'Estiu de la Seu\nL'Ajuntament de la Seu ha comunicat que aquest dijous 25 de maig, a partir de les 9 del matí, ja es podran fer tant de manera telemàtica com presencial les inscripcions per al Casal Municipal d'Estiu 2017 de la Seu d'Urgell que organitza la Regidoria d'Infància i Joventut de l'Ajuntament urgellenc. Per accedir a les sol·licituds online cal anar a la pàgina d'inici del web municipal www.laseu.cat i entrar a l'apartat de tràmits i serveis online o bé clicar al link de l'Oficina d'Atenció Ciutadana (OAC) que es pot trobar a la pàgina d'inici d'aquest web.\nEl Casal Municipal d'Estiu de la Seu d’enguany ofereix com a novetat la possibilitat de fer torns setmanals al llarg dels mesos de juliol i agost. Els torns són: del 2 al 7 de juliol; del 10 al 14 de juliol; del 17 al 21 de juliol; del 24 al 28 de juliol; del 31 de juliol al 4 d’agost; del 7 a l’11 d’agost; del 14 al 18 d’agost; i del 21 al 25 d’agost. La regidora d’Infància i Joventut de la Seu, Sílvia Iscla, manifesta que “tant les famílies com l’equip de monitors de l’edició passada van fer arribar la proposta d’ofertar torns setmanals", una idea que van trobar "molt encertada" i que enguany han incorporat.\nTambé hi haurà la possibilitat d’escollir torns quinzenals que van del 3 al 14 de juliol; del 17 al 28 de juliol; del 31 de juliol a l’11 d’agost; i del 14 al 25 d’agost. El servei està dirigit per una directora de lleure que comptarà amb la tasca d'un equip de monitors i monitores, així com premonitors i premonitores en pràctiques i voluntaris.\nEl casal municipal d'estiu té lloc a l'Escola Pau Claris de la Seu, de dilluns a divendres, de les 9 del matí a 2/4 de 2 del migdia. Com cada estiu també hi ha l'opció de menjador fins a les 3 de la tarda. S'ofereix un servei de recollida matinal que serà de 3/4 de 8 a les 9 del matí.\nAl casal municipal de la Seu d’Urgell s’hi fan moltes activitats tan culturals, com d’esport i lleure com piragües, piscina, visita a exposicions i instal·lacions culturals, excursions, acampades, tallers de manualitats, jocs, entre d’altres. El servei que s’ofereix permet als infants gaudir d’una oferta d’activitats amb garantia de qualitat ja que potenciem el creixement dels infants a través del joc i del lleure, transmetent els valors humans. En aquest sentit, Iscla afirma que “no només apostem per un temps de diversió amb activitats de tot tipus, també donem molta importància a la socialització i transmissió de valors humans”. A més a més, també s'hi impliquen entitats i associacions de la Seu.\nLes famílies urgellenques que inscriguin als seus filles i filles al casal municipal d'estiu hauran de presentar la documentació necessària a l'OAC de l'Ajuntament de la Seu d'Urgell o a l'Oficina Jove de l'Alt Urgell abans de les 48 hores següents d'haver fet el tràmit. Cal recordar que la documentació necessària és el carnet del Servei Català de la Salut, el full de vacunes, fotografia carnet, carnet de família nombrosa (si és el cas) i la domiciliació bancària en format SEPA.\nLa documentació no es pot enviar telemàticament, ja que per motius de canvi de normativa cal presentar l'original signat de la domiciliació bancària SEPA, que es podrà descarregar en el mateix apartat on hi ha el full de sol·licitud.


El perill de les ‘apps’ | Tecnologia | EL PAÍS Catalunya\nInformació de la Generalitat sobre l'aplicació.\nLa Generalitat va treure el 18 de març StopCovid19, la primera app d'autodiagnòstic de covid-19 a Espanya. El seu objectiu és alleujar les trucades a emergències de gent amb símptomes. L'aplicació guia l'usuari respecte a si ha de seguir a casa o bé trucar a urgències. Les dades d'identitat i malalties que introdueixen els més de mig milió de ciutadans que se l'han descarregat són, per tant, molt sensibles.\n“Hem superat tots els permisos de protecció de dades. Estem parlant de dades d'estat de salut que tenen la màxima protecció i ho hem fet tot amb rigor per tenir aquesta aplicació”, va dir en roda de premsa la consellera de Salut, Alba Vergés, poc després que sortís l'app.\nL'aplicació StopCovid19 envia informació a tres dominis: api.backendcovid19.net, location.backendcovid19.net i mmm.mubiquo.com. Tots tres estan allotjats en servidors d'Amazon, segons una investigació de les apps d'autodiagnòstic espanyoles d’AppCensus, una empresa emergent situada a San Francisco que ofereix anàlisis i productes centrats en la privacitat.\nEn el nom d'un dels dominis apareix Mubiquo, el nom d'una empresa de màrqueting de Barcelona, que té com a eina estrella la Plataforma M i que serveix per “incrementar l'eficàcia del canal mòbil dels clients amb missatges personalitzats, localització i proximitat”. Al seu web citen com a clients L'Illa, Tous, Nestlé, BBVA o Santander.\nLa política de privacitat de l'aplicació no adverteix de la presència ni funció d'una empresa amb un negoci allunyat de la salut pública. EL PAÍS ha preguntat a la Generalitat i Mubiquo els detalls de la seva col·laboració. “L'aplicació que estem utilitzant fa servir Mubiquo com a plataforma push per poder enviar notificacions generals als usuaris, segmentats per idioma i eventualment per ubicació”, diuen fonts de Salut. “Aquesta plataforma no recull cap identificador d'usuari, ni informació relativa a les respostes del test d'autoavaluació: únicament recull l'identificador d'instal·lació, idioma i ubicació per poder enviar notificacions”, afegeixen. És a dir, Mubiquo captura la localització del més de mig milió de descàrregues de l'aplicació. El permís de localització és imprescindible per utilitzar l'eina. Cap altra app contra la covid-19 d'Espanya obliga a compartir localització. Segons la Generalitat, tanmateix, Mubiquo només tindria accés a un identificador de la descàrrega, no de l'usuari.\nPerò és realment així? Pot ser. O no. Cal refiar-se'n. AppCensus no ho pot comprovar. La informació va a tres dominis. A un d'ells va aquest identificador de descàrrega amb el DNI i altres dades personals. El president executiu de Mubiquo, Rubén Aparicio, respon que no hi ha relació entre els dominis: “No existeixen crides al nostre entorn ni a cap altre tercer relacionades amb dades de salut ni de caràcter personal, d'aquest servei s'encarrega la Generalitat”, diu.\nLa presidenta del Supervisor Europeu de Protecció de Dades, Andrea Jelinek, ha publicat una carta oberta sobre aplicacions i coronavirus: “El desenvolupament d'apps s'ha de fer d'una manera responsable i el codi s'hauria de penjar en obert per al màxim escrutini possible per part de la comunitat científica”. Els dos servidors que presumptament són de la Generalitat no estan firmats per cap certificat oficial de l'organisme, amb la qual cosa res no prova els arguments de Salut i Mubiquo més enllà de la confiança.\nLa transparència necessària\nEls dubtes sobre qui gestiona les dades de centenars de milers de catalans guanyen pes quan és probable que en els propers mesos les autoritats catalanes, espanyoles, europees demanin a desenes de milions de ciutadans que es descarreguin una app per rastrejar contagis. La confiança en aquest instrument tecnològic només arribarà amb transparència i auditories. La facilitat i lleugeresa amb la qual ara es construeixen apps marca un camí poc prometedor.\n“Això és una raó convincent perquè les apps finançades amb diners públics i fetes per a l'interès públic siguin de codi font obert”, diu Joel Reardon, professor a la Universitat de Calgary (Canadà) i cofundador d'AppCensus. “El problema principal és que hi ha d'haver transparència i vigilància”, afegeix Serge Egelman, investigador a l'ICSI (International Computer Science Institute) a Berkeley (Estats Units) i director tècnic d'AppCensus.